MT Il-Ġurnal Uffiċjali ta’ l-Unjoni Ewropea C 21/8

Rapport finali ta' l-Uffiċjal tas-Smigħ dwar il-proċedura fil-Każ COMP/38.337 — PO/Thread

(Skond l-Artikoli 15 u 16 tad-Deċiżjoni tal-Kummissjoni 2001/462/KE, KEFA tat- 23 ta' Mejju 2001 dwar it-termini ta' referenza ta' l-Uffiċjali tas-Smigħ f'ċerti proċedimenti tal-kompetizzjoni — ĠU L 162, 19.6.2001, p. 21)

(2008/C 21/07)

L-abbozz tad-deċiżjoni jagħti lok għall-kummenti li ġejjin:

Introduzzjoni

Essenzjalment il-każ kurrenti joħroġ minn spezzjonijiet imwettqa mill-Kummissjoni fis-7 u t-8 ta' Novembru 2001 skond l-Artikolu 14(3) tar-Regolament tal-Kunsill Nru 17/62 tas-6 ta' Frar 1962 (1) fil-postijiet ta' diversi produtturi Komunitarji ta' prodotti ta' haberdashery (2). Permezz ta' dawn l-ispezzjonijiet u l-investigazzjoni sussegwenti, il-Kummissjoni skopriet evidenza tat-tliet ftehimiet ta' kartell u prattiċi miftiehma li ġejjin:

— kartell fis-suq tal-ħjut għal klijenti industrijali fil-pajjiżi tal-Benelux u f'dawk Nordiċi (3)

— kartell fis-suq tal-ħjut għal klijenti industrijali fir-Renju Unit

— kartell fis-suq tal-ħjut għal klijenti fis-settur tal-karozzi fiż-Żona Ekonomika Ewropea (ŻEE)

Din l-evidenza tidher li kienet tindika ksur ta' l-Artikoli 81(1) tat-Trattat tal-KE minn naħa ta' l-impriżi li ġejjin (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc u Zwicky & Co AG (fir-rigward tal-kartell fil-pajjiżi tal-Benelux u f'dawk Nordiċi); American & Efird Inc, American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd u Perivale Gütermann Ltd (fir-rigward tal-kartell fir-Renju Unit); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG u Oxley Threads Ltd (fir-rigward tal-kartell fiż-ŻEE).

Dikjarazzjoni ta' oġġezzjonijiet u aċċess għall-fajl

Fit-18 ta' Marzu ta' l-2004, il-Kummissjoni indirizzat Dikjarazzjoni ta' Oġġezzjonijiet (“DO”) skond l-Artikolu 2 tar-Regolament tal-Kummissjoni (KE) Nru 2842/98 (5) lill-kumpaniji msemmija aktar 'il fuq.

L-aċċess għall-fajl ingħata permezz ta' CD-Rom bid-dokumenti kollha b'rabta man-negozju tal-ħjut fil-fajl COMP/38036 (6) tal-Kummissjoni u d-dokumenti kollha fil-fajl tal-Kummissjoni COMP/38337, mibgħuta lill-partijiet fis-7 ta' April 2004.

Minħabba problema teknika, l-aċċess għas-CD Rom kien biss wieħed parzjali. L-aċċess għall-informazzjoni nieqsa sar disponibbli fil-ġimgħat ta' wara.

Minħabba żball amministrattiv, xi informazzjoni relata mal-prezzijiet li kienet tressqet mill-Belgian Sewing Thread B.V.u li kienet inkluża fil-fajl tal-Kummissjoni, ġiet żvelata lil partijiet oħra mingħajr ma saret l-ebda notifika minn qabel lill-Belgian Sewing Thread B.V. B'kawża ta' dan l-iżball, informazzjoni oħra b'rabta mal-prezzijiet, li l-iżvelar tagħha kienet ġiet aċċettata mill-Belgian Sewing Thread B.V., intbagħet lill-partijiet biss wara d-9 ta' Lulju 2005. Il-partijiet ingħataw l-opportunità li jressqu l-kummenti tagħhom bil-miktub dwar dawn id-dokumenti fi żmien tliet ġimgħat addizzjonali mid-data tal-wasla. Barra minn hekk, is-servizzi rilevanti tal-Kummissjoni talbu skuża lill-Belgian Sewing Thread B.V.

It-tweġiba tal-partijiet u s-seduta tas-smigħ

L-iskadenza għat-tweġiba tad-DO kienet is-27 ta' Mejju 2005. Wara talba li saritli, approvajt estensjonijiet lil Coats Ltd, American & Efird Inc., American & Efird Ltd, Gütermann AG, Perivale Gütermann Ltd., Zwicky & Co. AG, Dollfus Mieg & Cie, Belgian Sewing Thread N.V., Amann und Söhne GmbH & Co u Oxley Threads Limited, Bieze Stork B.V.

It-tweġibiet għad-Dikjarazzjoni ta' Oġġezzjonijiet waslu bejn it-18 ta' Mejju u l-21 ta' Ġunju 2004.

Fuq talba biex isir smigħ orali f'dan il-każ, sar smigħ orali bejn id-19 u l-20 ta' Lulju 2004.

Fl-24 ta' Settembru 2004, kull parti ingħatat verżjoni mhux kunfidenzjali tat-tweġibiet ta' l-oħrajn flimkien mal-kummenti li saru mill-oħrajn matul is-Smigħ Orali. Il-partijiet ġew infurmati li l-Kummissjoni tista' tuża elementi minn dawn il-kummenti fid-deċiżjoni finali tagħha. Il-partijiet ingħataw ġimagħtejn mill-wasla sabiex iressqu kummenti ulterjuri. Bosta minnhom għamlu użu minn din l-opportunità.

L-abbozz ta' deċiżjoni finali

Wara li l-impriżi ngħataw l-opportunità li joħorġu fid-deher il-fehmiet tagħhom dwar l-oġġezzjonijiet imqajma mill-Kummissjoni, din ta' l-aħħar iddeċidiet li tagħlaq il-proċedimenti kontra l-American & Efird Inc u American & Efird Ltd ladarba ma kellhiex biżżejjed evidenza tal-parteċipazzjoni ta' l-American & Efird fil-kartell fir-Renju Unit. Għall-istess raġuni, il-Kummissjoni ddeċidiet li tagħlaq il-proċedimenti kontra Gütermann AG fil-kartell b'rabta mal-ħjut fis-settur tal-karozzi. Billi l-uniċi attivitajiet tal-Flovest kienu ż-żamma ta' ishma tal-BST mingħajr involviment fil-politika kummerċjali tas-sussidjarja tagħha, il-Kummissjoni ddeċidiet ukoll li tagħlaq il-proċedimenti kontra l-Flovest N.V. Barra minn hekk, saru għadd ta' aġġustamenti fid-dawl tat-tweġibiet tal-partijiet.

L-abbozz tad-deċiżjoni mressaq mill-Kummissjoni jinkludi biss oġġezzjonijiet li fir-rigward tagħhom il-partijiet kellhom l-opportunità li jagħtu l-fehma tagħhom.

Fid-dawl ta' dan t'hawn fuq, jiena nikkunsidra li f'dan il-każ id-dritt li l-partijiet li jkunu mismugħa kien irrispettat bis-sħiħ.

Brussell, it-12 ta' Settembru 2005 Karen WILLIAMS

(1) ĠU 13, tal-21.2.1962, p. 204/62.

(2) Ara d-Deċiżjoni tal-Kummissjoni tas-26.10.2004, il-Każ 38.338 PO/Needles.

(3) Danimarka, il-Finlandja, l-Iżvezja u n-Norveġja.

(4) F'dan id-dokument imsemmija wkoll bħala “l-partijiet”.

(5) ĠU L 354, 30.12.1998, p. 18.

(6) Il-fajl COMP/38036 kien fih id-dokumenti li waslu qabel l-ispezzjoni, id-dokumenti kkupjati matul l-ispezzjoni u d-dokumenti li waslu minnufih wara l-ispezzjoni.